Diari Oficial de la Generalitat Valenciana


Sumari del DOGV 8021, del 18-04-2017 (2017/2946)

RESOLUCIÓ 4 de abril de 2017, del director general de Relacions amb les Corts, per la qual es publica el conveni marc entre la Fundació de la Comunitat Valenciana Palau de les Arts Reina Sofía i la Federació de Societats Musicals de la Comunitat Valenciana per a la realització d'activitats en comú.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8021

Data del DOGV
:   18-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2946


Data del document
:   04-04-2017

Organisme emissor
:   Presidència de la Generalitat

Tipus de document
:   Resolució

Correcció d'errades

RESOLUCIÓ 4 de abril de 2017, del director general de Relacions amb les Corts, per la qual es publica el conveni marc entre la Fundació de la Comunitat Valenciana Palau de les Arts Reina Sofía i la Federació de Societats Musicals de la Comunitat Valenciana per a la realització d'activitats en comú. [2017/2946]  
La Fundació de la Comunitat Valenciana Palau de les Arts Reina Sofía i la Federació de Societats Musicals de la Comunitat Valenciana, han subscrit, el dia 29 de març de 2017, el conveni marc per a la realització d'activitats en comú, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 4 d'abril de 2017 i número 560/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 4 d'abril de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Fundació de la Comunitat Valenciana Palau de les Arts Reina Sofía i la Federació de Societats Musicals de la Comunitat Valenciana per a la realització d'activitats en comú  
  
València, 29 de març de 2017  
  
Reunits  
D'una part, el Palau de les Arts Reina Sofía Fundació de la Comunitat Valenciana, amb CIF N67906352 i domicili fiscal en València 46052, av. del Professor López Piñero, núm. 1 (d'ara en avant, les Arts), representada en aquest acte per Davide Livermore, major d'edat, amb NIE E1280021B, en qualitat d'intendent i director artístic, i Francisco Potenciano Moreno, director econòmic administratiu, amb DNI 96255640P, en virtut d'apoderament exprés del Patronat de la Fundació Palau de les Arts Reina Sofia, atorgat en la seua reunió de data 23 de juny de 2016 i elevat a públic davant del notari de València Alejandro Cervera Taulet el 18 de juliol de 2016, amb el núm. de protocol 2648, per a subscriure, de forma mancomunada o conjunta, tot tipus d'acords o convenis de col·laboració convenients per a la consecució de fins fundacionals del Palau de les Arts Reina Sofia.  
I d'una altra part, Pedro Manuel Rodríguez Navarro, en qualitat de president de la Federació de Societats Musicals de la Comunitat Valenciana (FSMCV, d'ara en avant), que actua en nom i representació d'aquesta entitat, amb domicili social al carrer Sorní, 22-1r, 46385 de València i amb CIF L91633808, facultat per a aquest acte segons acta electoral de la XLVI Assemblea General de la FSMCV realitzada en sessió ordinària els dies 4 i 5 d'octubre de 2014, i amb l'última comunicació de la modificació dels membres de la Junta Directiva de la FSMCV en el Registre d'Associacions, de data 26 de novembre de 2014, pels canvis produïts en l'Assemblea General realitzada a Villena amb data 5 d'octubre de 2014.  
  
Exposen  
I. Que les Arts té per objecte la programació i gestió d'activitats de naturalesa artística en els espais escènics amb què està dotat i, en particular, segons preveu l'article 6t dels seus estatuts, té entre els seus fins i activitats impulsar la lliure creació i representació de les arts líriques, musicals i coreogràfiques en totes les seues varietats, protegir, conservar i promoure l'enriquiment dels béns que integren el seu patrimoni artístic, així com la defensa, promoció i investigació del patrimoni líric musical valencià, fomentar la difusió, estima i coneixement de les arts líriques, coreogràfiques i musicals, així com l'assistència a la ciutadania a la seua programació i activitats, estimular i incentivar la relació, la investigació, l'estudi i la formació com a mitjans principals de perfeccionament professional del Palau de les Arts i prestar, segons les seues possibilitats, l'assessorament i informació que li siguen requerits o que es deriven dels convenis o contractes atorgats, així com establir relacions de cooperació i col·laboració amb altres institucions.  
  
II. Que la FSMCV desenvolupa principalment les seues activitats en l'àmbit de la Comunitat Valenciana i té el caràcter d'unió entre les associacions que la integren per a promoure,difondre i dignificar l'afició, ensenyament i pràctica de la Música, potenciar l'associacionisme i proporcionar a la societat civil un mitjà de desenvolupament i articulació cultural.  
III. Que la FSMCV aglutina actualment 547 societats musicals federades (d'ara en avant, SM) que disposen en les seues estructures d'unitats artístiques que des de la FSMCV es pretén potenciar i difondre, com a mostra del ric patrimoni musical que atresora el nostre territori, derivat d'un moviment associatiu sense parangó a nivell nacional i internacional. I amb aquest objectiu, la FSMCV impulsa diversos projectes de forma periòdica.  
IV. Que ambdues parts es troben interessades a subscriure un acord que regule la col·laboració en termes generals entre les dues entitats, que a partir d'ara es denominarà conveni marc, i que les parts intervinents el sotmeten a les següents:  
  
  
CLÀUSULES  
  
Primera. Objectiu  
L'objecte d'aquest conveni és el d'establir les vies per a la realització en comú d'activitats de formació, divulgació i promoció musical que redunden en benefici d'ambdues parts i de la població en general. Se citen, sense caràcter limitador, les següents:  
a) La promoció de les formacions musicals dependents de les SM, o de les unitats artístiques dependents de la mateixa FSMCV, a través de l'organització de concerts, cicles, audicions, certàmens i/o activitats relacionades, en el Palau de les Arts Reina Sofia de València.  
  
b) La promoció i difusió del patrimoni musical, a través de diferents unitats artístiques pertanyents a les SM, o a la mateixa FSMCV.  
  
c) La realització d'activitats de difusió de la labor desenvolupada per les Arts entre el col·lectiu de les SM i els seus músics, i viceversa. Particularment l'abast d'aquest conveni marc i la programació de les Arts seran exposats durant les sessions de l'Assemblea General de la FSMCV en la ciutat i data on anualment es realitze aquesta assemblea. Igualment, la FSMCV difondrà la programació de les Arts a totes les SM, o individualment a cada un dels seus músics federats, per mitjà de les seues vies pròpies de difusió o els mitjans pactats entre les parts. A aquest efecte, EL PALAU proporcionarà el material en format digital per al seu llançament per part de la FSMCV.  
d) Accés del col·lectiu de les SM a les activitats i programació de les Arts. A més de condicions d'accés favorables a la programació habitual; entre les possibles activitats a desenvolupar es proposa l'accés d'associats, músics i alumnat de les SM, en qualitat d'espectadors, a les activitats realitzades en el Palau de les Arts Reina Sofia i que no estan obertes al públic en general, sempre subjecte a disponibilitat i/o autorització de la direcció artística del PALAU, com ara: assajos de l'Orquestra de la Comunitat Valenciana, assajos generals de les representacions operístiques, sessions del Centre de Perfeccionament Plácido Domingo, etc. L'accés a aquestes sessions i limitació d'aforament per cada una de les activitats, es realitzarà a través del procediment i condicions que establisca les Arts.  
Per a l'adquisició d'entrades, cada societat musical podrà contactar directament amb la persona de contacte en les Arts, la qual gestionarà la reserva de localitats del grup, les quals podran ser abonades segons la modalitat que acorden les parts, amb el descompte vigent aplicat a aquest tipus de col·lectius.  
e) Les parts podran organitzar conjuntament la col·laboració de músics pertanyents a SM en els concerts o les representacions operístiques, segons les necessitats artístiques de les Arts.  
f) Organitzar conjuntament classes magistrals i altres activitats formatives de primer nivell per a intèrprets, professors i directors compositors o gestors de les SSMM segons el personal apropiat que es trobe en cada moment treballant en les Arts.  
g) La col·laboració de la FSMCV en el cicle «Les bandes a les Arts» que, organitzat per les Arts, es desenvolupa anualment, i que consistirà en l'assessorament sobre els criteris per a la selecció de les bandes participants. Particularment ambdues institucions convocaran un concurs entre les SM pertanyents a la FSMCV perquè presenten projectes amb què cobrir, segons el pressupost disponible en cada anualitat, el nombre més gran d'espectacles. Una comissió mixta establirà el nombre de projectes a exhibir segons la seua qualitat i la disponibilitat d'espais per a presentar-se.  
A més, col·laboració amb la intenció que s'integren en aquest cicle activitats coincidents amb manifestacions festives i culturals de la Comunitat Valenciana.  
h) Dotar, en la mesura de la disponibilitat de les Arts, d'infraestructura de locals, instruments, recursos humans i altres, per a les trobades de les Unitats Artístiques de la FSMCV, particularment les trobades anuals de la Jove Banda i la Jove Orquestra de la FSMCV. Les dates determinades seran acordades entre les parts amb la suficient antelació i sempre que estiguen a disposició els espais específics necessaris per a cada activitat.  
i) Qualsevol activitat que redunde en benefici mutu i s'acorde per les parts.  
  
Segona. Inexistència d'obligacions econòmiques  
L'aplicació i execució d'aquest conveni marc, incloent-hi a aquest efecte tots els actes jurídics que puguen dictar-se en la seua execució i desplegament, no podrà suposar obligacions econòmiques per a les parts firmants i, en tot cas, haurà de ser atesa amb els seus mitjans personals i materials; tot això, en els termes que s'estableixen en l'article 11.2 del Decret 176/2014, de 10 d'octubre, del Consell, pel qual es regula els convenis que subscriu la Generalitat i el seu registre.  
  
Tercera. Política de comunicació  
Ambdues parts es comprometen a comunicar i difondre sempre de manera pactada prèviament les accions de comunicació sobre les activitats derivades del compliment de les clàusules d'aquest conveni. Els respectius departaments de premsa acordaran el text del comunicat i el moment de la seua publicació.  
  
Quarta. Comissió Mixta  
Per al desplegament adequat del present acord, es constituirà una comissió mixta, composta per una representació paritària de cada una de les parts, designada a aquest efecte per cada entitat, que tindrà com a funcions la programació, el seguiment i la valoració de les activitats derivades d'aquest conveni.  
La Comissió tindrà les atribucions següents:  
a) Impulsar l'execució de les línies d'actuació arreplegades en les bases de col·laboració del present protocol.  
b) Establir un pla de treball comú (cites, entrevistes, taules redones, o altres formats distints) que facilitaran la comunicació entre ambdues entitats, utilitzant aquells recursos i canals disponibles habilitats a aquests efectes per ambdues parts.  
c) Aprovar per al període corresponent les actuacions i projectes que es duran a terme.  
d) Procedir, si és el cas, a la seua revisió i adequació.  
e) Programar projectes de forma coordinada, determinant els criteris per a la seua realització i verificant el seu seguiment i execució, així com la seua adequació als fins perseguits.  
f) Adoptar les mesures que estime més adequades per a la millor organització i funcionament del conveni marc.  
g) Resoldre els problemes d'interpretació i compliment del conveni marc.  
h) Així com les previstes en l'article 9.1 i 2 del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre.  
Les còpies de les actes, acords o informes que, si és el cas, emeta la comissió mixta en el desplegament i execució de les funcions que tinga assignades es remetran als òrgans directius de les parts que subscriuen el present conveni marc; en el cas de les Arts es remetran a la comissió executiva.  
En qualitat d'assessors, amb dret a veu, podran incorporar-se qualssevol altres membres de cada una de les institucions i/o experts de reconegut prestigi en l'àmbit objecte del conveni, designats per acord de les parts.  
La comissió mixta es constituirà en el termini màxim de tres mesos des de la firma d'aquest conveni marc i es reunirà, almenys, una vegada a l'any i totes les vegades que s'estime necessari a petició d'una de les parts, podrà actuar bé per mitjà de reunions presencials, alçant les corresponents actes, o pels mitjans telemàtics i/o electrònics oportuns.  
  
  
Cinquena. Convenis específics  
Per al desplegament d'aquest conveni marc, podran elaborar-se convenis específics, on s'arrepleguen projectes o programes d'actuació concreta, i en els quals es determinarà en tot cas, els fins proposats, el programa de treball i els mitjans necessaris per a la seua realització.  
  
Sisena. Vigència  
El present conveni marc entrarà en vigor en el moment en què es signe i la seua vigència serà de 4 anys, renovable tàcitament per un altre període de la mateixa duració. No obstant això, qualsevol de les parts podrà denunciar el conveni marc, comunicant-ho per escrit a l'altra part, amb almenys dos mesos d'antelació a la data en què l'hagen de donar per acabat.  
  
Setena. Causes de resolució  
Aquest conveni s'extingirà per qualsevol de les causes següents:  
- El mutu acord de les parts signatàries.  
- L'expiració del termini de duració inicial o de la pròrroga.  
- La decisió d'una de les parts signatàries del present conveni amb denúncia expressa prèvia i per escrit a les altres parts amb una antelació de dos mesos.  
En tot cas, les parts es comprometen a finalitzar el desenvolupament de les accions ja iniciades en el moment de notificació de la denúncia.  
  
La resolució d'aquest conveni haurà de concretar els efectes dels convenis específics que s'hagen subscrit per a desplegar-lo i que estiguen vigents en aqueix moment.  
  
Huitena. Transparència  
En compliment de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, es procedirà a publicar en el Portal de transparència del Palau de les Arts el present conveni, així com el seu text íntegre.  
  
Novena. Règim jurídic del conveni  
El present conveni es regirà pel que estableixen les seues clàusules, pel que disposa el Decret 176/2014, de 10 d'octubre, del Consell, pel qual es regula els convenis que subscriu la Generalitat i el seu registre i, a falta d'això, pel que estableix la normativa general.  
  
Desena. Resolució de conflictes  
Els conflictes que puguen sorgir de la interpretació, desplegament, modificació i resolució del conveni marc o dels convenis específics, els haurà de resoldre la comissió mixta prevista en el conveni.  
Si no s'arriba a un acord, la resolució del conflicte serà competència de l'ordre jurisdiccional civil de la ciutat de València.  
  
I perquè conste als efectes previstos firmen el present conveni, per duplicat exemplar, en el lloc i la data abans indicats.  
  
Per les Arts  
Davide Livermore, intendent  
Pedro M. Rodríguez Navarro, director econòmic administratiu  
  
Per la FSMCV  
Francisco Potenciano, president